ভাগ্য ভালো, শহীদুল ইসলাম ফেইসবুকে প্রচারিত কল্পিত কাহিনীটির পাশাপাশি নিজেও একটি নতুন কাহিনী রচনা করেননি, বলে বসেননি বাংলাদেশের বিরোধী দলীয় নেত্রী খালেদা জিয়া যুক্তরাষ্ট্র ও চীনের মধ্যে সম্পর্কোন্নয়নে গুরুত্বপূর্ণ ভূমিকা পালন করছেন এবং এই ভূমিকার অংশ হিসেবেই তিনি সম্প্রতি চীন দেশ সফর করেছেন, আর তাম দাম এতই বেড়ে গেছে যে এখন বাংলাদেশেও চীনের রাষ্ট্রদূত তাকে দাওয়াত করে খাওয়াতে শুরু করেছেন। তবে এসব না বললেও পরিপূরক এক কাহিনীরই ইঙ্গিত রয়েছে এতে : চীনের সঙ্গে সম্পর্কোন্নয়নের অংশ হিসেবে যুক্তরাষ্ট্র দক্ষিণ এশিয়াসংক্রান্ত পররাষ্ট্রনীতিতে পরিবর্তন এনেছে এবং তাই ভারতকে যুক্তরাষ্ট্র আর সমর্থন যোগাবে না। আর যুদ্ধাপরাধী বিচারের এজেন্ডা যেহেতু, শহীদুল ইসলামের উদ্ধার করা যুক্তরাষ্ট্রের গোপন দলিলের তথ্যানুযায়ী, ‘ভারতেরই এজেন্ডা’ ছিল, সেহেতু এটি এখন যুক্তরাষ্ট্রের উদ্বেগের কারণ হয়ে উঠেছে; আর যুক্তরাষ্ট্র যেহেতু ‘উদ্বিগ্ন’ সেহেতু যুদ্ধাপরাধী ও তার সমর্থকদের উদ্বিগ্ন হওয়ার কোনও কারণ নেই-তাদের সমস্ত উদ্বেগ-উৎকণ্ঠা এখন যুক্তরাষ্ট্রই দূর করবে। তারা এমন তাফালিং শুরু করবে যে, আওয়ামী লীগ সরকারের পক্ষে আর সম্ভব হবে না এ বিচারকাজ পরিচালনা করা।